Iktatószám: 1/2021

**JEGYZŐKÖNYV**

mely készült 20212. február 9-én, 15 órakor, 7140 Bátaszék, Szent István tér 7. szám alatt, a Petőfi Sándor Művelődési Házban megtartott Bátaszékért Marketing NKft. Felügyelő Bizottságának üléséről.

**Jelen vannak:**  Kemény Lajos elnök

Kardos Gábor tag

Péter András tag

Szűcs Gáborné tag

**Távol maradtak:** Dr. Szabó Ákos tag

**Tanácskozási joggal megjelent:**

Csötönyi László Bátaszékért Marketing Nonprofit Kft. ügyvezető igazgató

A felügyelőbizottság elnöke, Kemény Lajos köszöntötte a megjelent bizottsági tagokat, Szűcs Gábornét, Kardos Gábort, Péter Andrást, valamint a kft. ügyvezető igazgatóját, Csötönyi Lászlót, és megállapította, hogy az *5 fős* *Felügyelő Bizottság 4 fő jelenlétével határozatképes,* majd ismertette a napirendi pontokat.

Napirend előtti indítvány, felszólalás nem volt, így az elnök szavazásra bocsájtotta a napirend két pontját. *Egyhangúlag, 4 igen szavazattal, elfogadták a napirendi javaslatot, amelyek a következők:*

**Napirendi pontok:**

*1. A Bátaszékért Marketing NKft. 2021. évi üzleti tervének elfogadása*

*2. Beszámoló az elmúlt időszakról, illetve a tervezett eseményekről*

*3. A Bátaszékért Marketing Nonprofit Kft. ügyvezető igazgatója személyi juttatásának meghatározása 2021. január 1-vel.*

***1. A Bátaszékért Marketing NKft. 2021. évi üzleti tervének elfogadása***

Kemény Lajos felkérte Csötönyi Lászlót, hogy ismertesse a Bátaszékért Marketing NKft. 2021. évre vonatkozó üzleti tervét.

A kft. vezetője köszöntötte a megjelenteket, és ismertette az üzleti tervet. Csötönyi elmondta, hogy a közművelődési megállapodás keretein belül tervezetten 30.865 ezer Ft-ot kíván felhasználni, az önkormányzattal kötött médiavállalkozási szerződésbe 8.112 ezer Ft + ÁFA került meghatározásra. A rendezvényekre vonatkozó vállalkozási szerződésbe foglalt összeg a járványhelyzet miatt egyelőre 0 Ft.

Az ügyvezető hangsúlyozta, hogy nem kis munka van az üzleti terv összeállításában, a bértáblázatot eddig hétszer módosították, az üzleti terv bevételeit tizenháromszor változtatták, az üzleti terv kiadásainak a jelenlegi a tizedik verziója, és a járványhelyzet, valamint a rengeteg bizonytalanság, illetve a tulajdonos-fenntartó önkormányzat elvárásai és kívánalmai miatt szinte lehetetlen megfelelő üzleti tervet készíteni, így az év során feltételezhető változtatási kérelem megfogalmazása is. Csötönyi az önkormányzat és a kft. közötti gazdálkodási metódus-beli különbözőségekre is rámutatott. Szintén hangsúlyozta, hogy ebben az évben a közművelődési megállapodás keretein belül csak a bérek, illetve a fenntartási költségek finanszírozására nyílik lehetőség, fejlesztésekre, az épület (művelődési ház) állagának a megóvására nem.

*Szavazás után a Bátaszékért Marketing NKft. Felügyelő Bizottsága – 4 igen szavazattal az alábbi határozatot hozta:*

**1/2021. számú FB határozat**

A Bátaszékért Marketing NKft.. Felügyelő Bizottsága a társaság 2021. évi üzleti tervét elfogadja, és elfogadásra javasolja a tulajdonos Bátaszék Város Önkormányzatának.

Felelős: Kemény Lajos elnök

Csötönyi László ügyvezető

***2. Beszámoló az elmúlt időszakról, illetve a tervezett eseményekről***

Kemény Lajos felkérte Csötönyi Lászlót, a Bátaszékért Marketing Nonprofit ügyvezető igazgatóját, hogy ismertesse a*z* elmúlt időszak eseményeit, illetve mondja el a tervezett eseményeket.

Csötönyi László tájékoztatta a megjelent felügyelőbizottsági tagokat az elvégzett és az aktuális feladatokról, a Tájház felújításáról, illetve Péter András kérését teljesítve beszélt a Bátaszéki Bornapok szervezési feladatainak az alakulásáról.

*Szavazás után a Bátaszékért Marketing NKft. Felügyelő Bizottsága – 4 igen szavazattal az alábbi határozatot hozta*

**2/2021. számú FB határozat**

A Bátaszékért Marketing NKft. Felügyelő Bizottsága a Nkft. által 2020-ban az szervezett rendezvényekről, eseményekről szóló tájékoztatót, valamint a 2021. évre tervezett rendezvényekről szóló tájékoztatót elfogadja.

Felelős: Kemény Lajos elnök

Csötönyi László ügyvezető

*3. A Bátaszékért Marketing Nonprofit Kft. ügyvezető igazgatója személyi juttatásának meghatározása 2021. január 1-vel.*

Kemény Lajos elnök előterjesztése alapján javaslatot tett a Bátaszékért Marketing NKft. ügyvezető igazgatójának, Csötönyi Lászlónak 2021. január 1-től illetménye bruttó 360.000 Ft megállapítására.

*Szavazás után a Bátaszékért Marketing NKft. Felügyelő Bizottsága – 4 igen szavazattal az alábbi határozatot hozta:*

**3/2021. számú FB határozat**

A Bátaszékért Marketing NKft.. Felügyelő Bizottsága a Nkft. ügyvezetőjének havi illetményét 2021.01.01. napjától 360.000 Ft-ban, míg havi költségtérítését 50 000 Ft-ban javasolja megállapítani a tulajdonos Bátaszék Város Önkormányzatának.

Felelős: Kemény Lajos elnök

Csötönyi László ügyvezető

További kérdés, hozzászólás nem hangzott el, az elnök a felügyelőbizottsági ülést 15:50 perckor berekesztette.

……………………………. …………………………….

**Ócsai Krisztina**  **Kemény Lajos**

jegyzőkönyvvezető elnök

…………………………….

**Szűcs Gáborné**

jegyzőkönyv-hitelesítő